## Mazón exigix abordar la reconstrucció com “una qüestió d’estat per a recuperar la confiança davant d’un desafiament en el qual cap esforç sobra”

*** Assenyala que és “imperativa una total coordinació i suma d’esforços entre els tres nivells de l’Administració: Govern-Unió Europea, comunitat autònoma i entitats locals”
* Anuncia que el vicepresident segon compareixerà en les Corts per a recaptar el suport de tots els grups polítics i sol·licita el suport de la societat valenciana i, així, “dirigir-nos al president del Govern per a obtindre el seu compromís econòmic i de màxima coordinació”
* Valora que la Generalitat “ha mobilitzat 1.853 milions d’euros, juntament amb els més de 2.000 milions consignats en el Projecte de llei de Pressupostos, entre les diferents línies d’ajudes i contractes de reparació”, malgrat l’infrafinançament i la falta de recursos
* Subratlla que “hem complit amb l’obligació de presentar i comptar amb uns comptes públics que permeten afrontar la reconstrucció i avançar en el nostre programa de govern per a tota la Comunitat”
* El cap del Consell assistix a la presentació de l’Informe de diagnòstic del pla de recuperació econòmica i social de la Comunitat Valenciana**

**València.**

El president de la Generalitat, Carlos Mazón, ha exigit abordar la recuperació després de les riuades del 29 d’octubre com “una qüestió d’estat, en la qual este no pot fallar”, per a “recuperar la confiança de les persones davant d’un desafiament sense precedents en el qual cap esforç sobra”.

Així s’ha manifestat durant la presentació de l’Informe de diagnòstic per al pla de recuperació econòmica i social elaborat per la Vicepresidència Segona, a la qual han assistit alcaldes de diferents localitats afectades i representants de sindicats, patronal, col·legis professionals, universitats, associacions, sector empresarial i altres entitats de la societat civil.

El cap del Consell ha indicat que l’informe de diagnòstic és un document “rigorós, treballat i exhaustiu” que permet plantejar “tant el que cal fer com el que cal evitar repetir”.

Per a Mazón, és “imperativa una coordinació total entre els tres nivells de l’Administració: Govern-Unió Europea, comunitat autònoma i entitats locals”. En este sentit, ha recordat que és “una evidència que la Comunitat Valenciana no pot afrontar este repte sola i menys amb un sobreesforç d’endeutament i sense recursos a fons perdut” per part de l’Estat.

El cap del Consell ha reclamat “unitat d’esforços”, al mateix temps que ha oferit des de la Generalitat “lleialtat institucional”. En este sentit, ha anunciat que el vicepresident Gan Pampols compareixerà en les Corts per a recaptar el suport de tots els grups polítics, i ha sol·licitat el suport de “tota la societat valenciana per a dirigir-nos al president del Govern per a obtindre el seu compromís econòmic i de màxima coordinació”.

D’altra banda, el president ha destacat que la Generalitat “està duent a terme el major desplegament de recursos administratius i econòmics de la seua història en quasi cinc mesos” dins de l’àmbit de les seues competències.

Així, ha valorat que l’Administració valenciana “ha mobilitzat 1.858 milions d’euros, juntament amb els més de 2.000 milions consignats en el Projecte de llei de pressupostos, entre les diferents línies d’ajudes i contractes de reparació”, enfront dels 3.711 milions mobilitzats pel Govern, i ho fa dins de les seues capacitats, que “estem esprement fins al límit, malgrat la falta de recursos a la qual ens aboca un sistema de finançament obsolet i injust”, ha continuat.

La Generalitat ha mobilitzat 949 milions d’euros en ajudes, de les quals ja s’han abonat el 50 %, i està executant el 61 % dels contractes de reparació per valor de 557 milions d’euros dels 909 milions mobilitzats per a este fi.

D’igual manera, ha remarcat el compromís del Consell amb la recuperació amb mesures com l’adaptació de l’estructura de govern, la creació d’una vicepresidència amb “una orientació clara, un organigrama definit i unes competències facilitadores de la seua tasca d’interlocució i coordinació”, i l’elaboració d’un pla de reconstrucció.

Així mateix, ha subratllat que “apostem per l’estabilitat pressupostària complint amb l’obligació de presentar uns comptes públics que, a més de contribuir a la reconstrucció, ens permeten continuar avançant en el nostre programa de govern per a tota la Comunitat”.

**Informe de diagnòstic del pla de recuperació econòmica i social de la Comunitat Valenciana**

L’informe de diagnòstic elaborat per la Vicepresidència Segona i Conselleria per a la Recuperació Econòmica i Social de la Comunitat Valenciana ha quantificat l’impacte econòmic que ha suposat la riuada i que ascendix a 17.800 milions d’euros. Este impacte s’ha calculat atenent els cinc eixos prioritaris que guien el pla de recuperació: persones, infraestructures, teixit empresarial, medi ambient i teixit social i comunitari.

En l’eix de persones, cal destacar que 552 quilòmetres quadrats de territori van resultar afectats i que 306.000 persones van tindre una afecció severa. També van quedar danyades 11.242 vivendes, amb una avaluació de danys de 475 milions, als quals cal sumar 160 milions més en reparació d’ascensors. La xifra de vehicles afectats ascendix a 141.000.

En l’eix d’infraestructures van resultar danyats 350 quilòmetres de llits, dos preses (Forata i Buseo), 123 estacions depuradores i dos estacions de tractaments d’aigües potables, amb un cost de 780 milions. Així mateix, van patir danys més de 800 quilòmetres de carreteres (360 milions), més de 550 quilòmetres de vies ferroviàries (315 milions) i 380 ponts.

Per la seua banda, en l’eix del teixit empresarial, més de 64.100 empreses van vore afectada la seua activitat i van patir danys en els seus actius per valor d’11.600 milions. Així mateix, més de 270.000 treballadors van resultar afectats, 33.000 dels quals van entrar en ERTO.

En un altre sentit, en l’eix del medi ambient s’han quantificat danys per un import superior a 100 milions i s’han requerit més de 299 milions per a la gestió de residus. En total, s’han retirat 13.000 tones de canyes.

Finalment, en l’eix del teixit social, els principals danys s’han centrat en associacions culturals (20 milions), clubs i infraestructures esportives (al voltant de 10 milions) i en la cancel·lació d’esdeveniments i activitats, que va suposar un impacte de 40 milions.

Després de completar i presentar el diagnòstic, els pròxims passos són: l’elaboració del pla de recuperació i reconstrucció, continuar treballant amb els actors clau i grups d’interés, així com amb nous perfils experts; activar, impulsar i fer seguiment exhaustiu dels projectes i mesures prioritàries i tancar una proposta del pla marc de recuperació i reconstrucció el juny de 2025.

Fecha: 21/03/2025